हम सुनते थे कि वे लोग बड़े-बड़े दल बनाकर बकरों, झबरे, बैलों और खच्चरों की पीठ पर अपना माल लादकर, दुर्गम पहाड़ियों को लांघकर किसी अज्ञात लोक से महीनों की यात्रा पूरी कर वहां आते हैं। उनके खूंखार कुत्ते बाघ और गुलदार से टक्कर लेते हैं। उन दुर्गम पहाड़ियों के पार उनका देश कैसा था, उनके बच्चे कहाँ थे, वे अनोखी वस्तुएं उन्हें कहाँ से मिल जाती थीं, इन सब बातों का समाधान हमारी बाल कल्पना से बाहर की बात थी।